(SIDE2): I kveldens episode av «Hvem bryr seg» skal Marco Elsafadi og gjengen teste hvor mye utseende faktisk betyr.



De sender derfor ut en skuespiller, Elisabeth, på gata for å utføre et eksperiment. Ved et (nøye planlagt) uhell mister hun alt innholdet fra veska si på bakken, og eksperimentet går da på å se hvor mange som stopper.

- Skuffende stor forskjell



Først sendes Elisabeth ut i joggedress og håret i hestehale, deretter i et trangt skjørt og utslått hår.

- Det var enormt stor forskjell på hvor mange som stoppet da hun hadde på seg joggebukse, sammenlignet med da hun hadde på seg skjørt. Skuffende stor forskjell, sier programleder Elsafadi.

Han påpeker at det i utgangspunktet var et humoristisk eksperiment, men at det likevel har et alvorlig budskap.

- Pene mennesker får lettere jobb og har en del andre goder i samfunnet. Det er jo samme jente, samme sted, samme veske og samme handling. Det eneste som endrer seg er utseende hennes, og det er tankevekkende at forskjellen da er så stor.

Foto: TV2

Store bryster, mer hjelp



Psykolog Jan-Ole Hesselberg er ikke overrasket over resultatet.



- Studier har vist at de som oppfattes som mindre attraktive også får mindre hjelp, dessverre. De som ser bra ut og oppfattes som attraktive har det litt lettere både når det gjelder arbeidsmarkedet og hvordan andre ser på dem, sier Hesselberg.

Hesselberg viser til en amerikansk studie, der de plasserte en haikende dame langs veien og justerte brystene hennes med innlegg i BH-en.

- Så sjekket man hvor mange menn som stoppet for henne da hun prøvde å haike. Det viste seg at flere stoppet dess større brystene hennes var.



Se «Hvem bryr seg?» på TV 2 i kveld klokken 20.00.

Vil du lese mer underholdningsstoff? Lik Side2 på Facebook!